Jagongeluk-saak: Bemiddeling mislukStefan Hepburn. Foto: Mariné Lourens Stefan Hepburn, die man wat van strafbare manslag aangekla word nadat hy ŉ plaaswerker tydens ŉ jagtog glo per ongeluk doodgeskiet het, het vandeesweek weer in die Modimolle-streekhof verskyn. Die hof het gehoor dat die poging tot bemiddeling met die familie van die oorledene, Jan Railo (23), misluk het. Die saak is daarna tot Desember uitgestel wanneer die verhoor sal begin. Maroela Media het vroeër berig Hepburn en sy vrou het op 11 Februarie verlede jaar op ŉ plaas buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp soortgelyk aan ŉ groot bosvark in die land gesien wat in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Railo, ŉ werker op een van die buurplase, geïdentifiseer. Hepburn is aanvanklik van moord aangekla, maar die aanklag is later na strafbare manslag verander. Voordat die verhoor teen hom egter kon begin, het Hepburn se regspan vertoë aan die direkteur van openbare vervolging (DOV) gerig om ŉ bemiddelingsproses voor te stel. Die DOV het die staatsaanklaer opdrag gegee om ingevolge dié vertoë te bepaal of Railo se familie gewillig is om die saak deur middel van bemiddeling te hanteer. Hepburn is steeds uit op borgtog. Lees alle vorige berigte oor Stefan Hepburn op Maroela Media.